Mānga ya 92: Yesu Usangula Bafwe
UNO mwanuke mwana-mukaji’u udi na myaka 12. Yesu umukwete ku kuboko, kadi ba inandi ne shandi bemene kubwipi nandi. Le uyukile byobasangadile? Tutalei bidi.
Shandya mwanuke’u i muntu mulēme witwa bu Yelusa. Difuku dimo wandi mwana mwana-mukaji wabelele, abamulādika pa butanda. Ino kwivwana biyampe mpika. Misongo ibaningila’ko. Yelusa ne wandi mukaji kebatompola, mwanda bimweka bu mwana usa kufwa. Kadi i mwana umo kete. Kupwa Yelusa wakakimbe Yesu. Waivwene besambila pa bingelengele bya Yesu.
Yelusa watana Yesu mujokolokwe na kibumbo kya bantu. Ino Yelusa wepenya mu kibumbo kaponena ku maulu a Yesu. Kanena’mba: ‘Wami mwana ubela bininge.’ Kupwa kalombe amba: ‘Nakwisāshila, iya ukambelwile’ye.’ Yesu waitabija kwenda.
Abo pa kwenda, kibumbo kibamufwena bininge. Ponka’po Yesu waimana. Kaipangula’mba: ‘I ani wauntenga?’ Yesu waivwana bukomo bwamutyepa’mo, o mwanda wayuka’mba kudi wamutenga. Ino le i ani? I mwana-mukaji wadi na misongo ke milāle myaka 12. Waiya kutenga ku kisandi kya Yesu, penepo wakoma!
Kino kibasangaja Yelusa mwanda wamone’mba, kudi Yesu, kukomeja muntu i makayo. Kupwa kubaiya mukendi. Kanena Yelusa’mba: ‘Kokakambakanya Yesu bitupu. Obe mwana wafu.’ Yesu waivwana, kupwa wanena Yelusa’mba: ‘Kokitompola, usa kukoma.’
Abo pa kutwela mu njibo ya Yelusa, abatana bantu badila bayoyokota. Ino Yesu webanena’mba: ‘Kemwakidilai. Mwana kafwilepo. Ulēle bitupu.’ Ino abasepa ne kuzawila Yesu, mwanda bayukile’mba i mufwe.
Kupwa Yesu watwela na shandya mwana ne inandi ne batumibwa basatu mu kyumba mudi mwana. Wamukwata ku kuboko kanena’mba: ‘Languka!’ Ponka’po waikala mūmi, enka na momwenine’mu. Penepo wabuka kaenda! O mwanda inandi ne shandi i basangale bininge.
Uno ke muntupo umbajinji kusangulwa na Yesu. Umbajinji utelelwe mu Bible i mwanā wa kishala wa mu kibundi kya Neni. Kupwa Yesu wasangwile ne Lazalasa, mwanabo na Madia ne Mata. Pakabikikwa Yesu na Leza, ukasangulanga bantu bavulevule. Mwene tukokeja kusangela uno mwanda?
Luka 8:40-56; 7:11-17; Yoano 11:17-44.
Bipangujo
- Shandya mwanuke mwana-mukaji udi pa kifwatulo i ani, ne mwanda waka aye ne wandi mukaji badi batompola?
- Yelusa walonga bika pa kutana Yesu?
- I bika byalongeka penda Yesu ku njibo ya Yelusa, ne i musapu’ka obasapwila Yelusa abo bakyenda?
- Mwanda waka bantu ba ku njibo ya Yelusa abasepa Yesu?
- Yesu pa kupwa kutweja mu kyumba batumibwa basatu, shandya mwana ne inandya mwana, i bika byaalonga?
- I ani mukwabo wasangulwa na Yesu mu lufu, ne kino kilombola bika?
Bipangujo bikwabo
- Tanga Luka 8:40-56.
Yesu wākwatyilwe namani lusa mwana-mukaji wa muyeye ne kumunekenenya mutyima, ne bakulumpe Bene Kidishitu dyalelo bakokeja kuboila’ko ñeni’ka? (Luka 8:43, 44, 47, 48; Levi 15:25-27; Mat. 9:12, 13; Kol. 3:12-14)
- Tanga Luka 7:11-17.
Boba bafwidilwe muntu obaswele bakokeja kusengibwa namani na malondololo a Yesu kudi wa kishala wa mu Neni? (Luka 7:13; 2 Kod. 1:3, 4; Bah. 4:15)
- Tanga Yoano 11:17-44.
Yesu wālombwele namani amba i biyampe kudila lufu lwa muntu oswele? (Yoa. 11:33-36, 38; 2 Sam. 18:33; 19:1-4)
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn cjk_Latn ceb_Latn lua_Latn tum_Latn lug_Latn bem_Latn bem_Latn lug_Latn ceb_Latn cjk_Latn lua_Latn cjk_Latn bem_Latn cjk_Latn kon_Latn